របាយការណ៍​ថ្មី៖ កម្ពុជា​នៅតែ​ពុករលួយ​ជាង​គេ​ក្នុង​តំបន់អាស៊ីអាគ្នេយ៍
កម្ពុជាបាន​ទទួល​បាន​ពិន្ទុ២០​លើ​១០០ ដូច​ពិន្ទុ​ដែល​ប្រទេស​នេះ​ទទួល​បាន​កាល​ពី​ឆ្នាំ​២០១៨​ដែរ។ ពិន្ទុ​នេះ ធ្វើ​ឱ្យ​កម្ពុជា​នៅ​តែ​រក្សា​ឋានៈ​ជា​ប្រទេស​ពុករលួយ​ជាងគេ​ក្នុង​តំបន់​អាស៊ីអាគ្នេយ៍​(អាស៊ាន)ក្នុង​រយៈពេល​២​ឆ្នាំ​ជាប់​គ្នា។ 
វ៉ាស៊ីនតោន — របាយការណ៍ថ្មីស្ដីពីការយល់ឃើញអំពីអំពើពុករលួយក្នុងបណ្ដាប្រទេសនិងដែនដីចំនួន១៨០ទូទាំងសកលលោក រកឃើញថា ប្រទេសកម្ពុជានៅតែរក្សាឋានៈជាប្រទេសពុករលួយជាងគេក្នុងតំបន់អាស៊ីអាគ្នេយ៍ដដែល។ សន្ទស្សន៍នៃការយល់ឃើញពីអំពើពុករលួយឆ្នាំ២០១៩ នៅថ្ងៃទី២៣ ខែមករា ឆ្នាំ២០២០នេះ បង្ហាញថា កម្ពុជាស្ថិតនៅលេខរៀងទី១៦២ក្នុងពិភពលោក គឺធ្លាក់ចុះមួយកម្រិតថែមទៀត បើធៀបនឹងចំណាត់ថ្នាក់កាលពីឆ្នាំ២០១៨។ ចំណាត់ថ្នាក់ថ្មីនៃកម្រិតពុករលួយឆ្នាំ២០១៩ ធ្វើឱ្យកម្ពុជា ស្ថិតនៅលំដាប់ស្មើគ្នាជាមួយនឹងប្រទេសឆាដ និងប្រទេសអ៊ីរ៉ាក់។ នេះបើយោងតាមសន្ទស្សន៍ឆ្នាំ២០១៩។ កម្ពុជា ក៏បានទទួលបានពិន្ទុ២០លើ១០០ ដូចពិន្ទុដែលប្រទេសនេះទទួលបានកាលពីឆ្នាំ២០១៨ដែរ។ ពិន្ទុនេះ ធ្វើឱ្យកម្ពុជានៅតែរក្សាឋានៈជាប្រទេសពុករលួយជាងគេក្នុងតំបន់អាស៊ីអាគ្នេយ៍(អាស៊ាន)ក្នុងរយៈពេល២ឆ្នាំជាប់គ្នា។ ប្រទេសដែលស្អាតស្អំជាងគេក្នុងតំបន់អាស៊ានគឺប្រទេសសិង្ហបុរី ដែលស្ថិតនៅលំដាប់លេខរៀងទី៤ក្នុងពិភពលោក និងទទួលបានពិន្ទុរហូតដល់ទៅ៨៥លើ១០០ គឺក្រោមតែប្រទេសហ្វាំងឡង់ នូវែលសេឡង់ និងដាណឺម៉ាកប៉ុណ្ណោះ។ ពិន្ទុពី០មានន័យថា «ពុករលួយបំផុត‍» និង១០០ មានន័យថា «ស្អាតស្អំបំផុត‍»។ សន្ទស្សន៍ស្ដីពីការយល់ឃើញពីអំពើពុករលួយរបស់អង្គការតម្លាភាពអន្តរជាតិនេះ ផ្អែកលើការស្ទង់មតិ និងការវាយតម្លៃពីអ្នកជំនួញនិងអ្នកជំនាញ ដើម្បីវាស់វែងកម្រិតនៃអំពើពុករលួយក្នុងវិស័យសាធារណៈ៕